Slavnostni nagovor direktorja PU Nova Gorica na osrednji proslavi PU Nova Gorica ob dnevu policije

Drage sodelavke in sodelavci,

spoštovani gostje!

Letos praznujemo 25. obletnico lastne države, policija pa svoj praznik, ki je bil izbran v spomin na dogodke na mejnem prehodu Holmec, ko so se takratni miličniki spopadli z JLA.

Po dolgih letih zanikanja smo vendar prišli do priznanja, da se je vojna v Sloveniji začela dan prej in da so prvi streli padli na Primorskem.

Osamosvojitveni procesi so se v Sloveniji začeli že pred letom 1991 in policija je v njih aktivno sodelovala, najprej s preprečitvijo mitinga v Ljubljani in kasneje s sodelovanjem v manevrski strukturi narodne zaščite. Po enotni odločitvi na plebiscitu, da želimo lastno državo, smo jo morali v oboroženih spopadih z JLA tudi ubraniti. Takrat smo se složno borili za isti cilj in prav bi bilo, da bi tudi danes vsi delali za dobro države, ne pa da se med seboj obtožujemo in da si hočejo nekateri lastiti več zaslug kot drugi.

V Tacnu je bil letos odprt Park spomina z dvema obeležjema. Na enem so vklesana imena policistov, ki so padli med osamosvojitveno vojno, na drugem pa imena policistov, ki so v samostojni državi izgubili življenje pri opravljanju policijskih nalog. Ranjene policiste je predsednik države odlikoval s častnim znakom svobode Republike Slovenije za izjemne zasluge pri uveljavljanju in obrambi samostojnosti in suverenosti Republike Slovenije. Ministrica za notranje zadeve in generalni direktor policije pa sta jim podelila spominske znake ranjeni pripadnik policije 1991.

Skupaj s stanovskimi združenji v policiji ohranjamo spomin na tiste, ki so dali življenje v vojni za samostojno državo ali pa so bili to pripravljeni storiti.

Slovenska policija se je razvijala skupaj z državo in je danes kljub reorganizacijam sposobna zagotavljati ustrezno varnost državljanom. Svojo profesionalnost je dokazala tudi v času izjemnega števila migrantov na južni meji. V obvladovanje razmer je bilo vloženega ogromno dela, za kar se moram zahvaliti vsem, ki so ga organizirali, in policistom, ki so ga izvajali. Obvladovanje razmer med migracijsko krizo je sicer zmanjšalo našo prisotnost na terenu, vendar se varnostna situacija ni bistveno poslabšala.

Neizpolnjene zaveze vlade iz preteklih let so pripeljale do stavke v policiji, ki sicer še ni zaključena, je pa prišlo do podpisa stavkovnega sporazuma, ki odpravlja bistvene anomalije v plačnem sistemu. Ostale in na novo nastale pa se bodo postopoma odpravile s spremembami predpisov, ki bodo sprejeti v prihodnjih mesecih.

Delo policista postaja vse bolj zahtevno, zato se za poklic policista zahteva višješolska izobrazba. Policijska akademija izvaja več izobraževalnih programov, prilagojenih različni strukturi udeležencev, ki bodo vsem zagotovili višješolsko izobrazbo, s tem več znanja in seveda boljšo plačo.

Po večletnem zanemarjanju vlaganj v opremo in objekte je letos zagotovljenega več denarja za te namene. Policija bo kupila večje število avtomobilov in motornih koles, več računalniške opreme, ki bo omogočila prehod na e-poslovanje, s čimer bo policiste razbremenila administrativnih opravil. Nabavljene bo več zaščitne opreme in v celoti zamenjane uniforme. To se sicer ne bo zgodilo čez noč, saj so postopki naročanja dolgotrajni. Končno je dozorelo spoznanje, da varnost ni zastonj in da je treba vanjo vlagati, saj se bomo le tako zmožni boriti proti varnostnim pojavom, ki smo jim priča po svetu.

Slovenija še vedno velja za zelo varno državo in prizadevali si bomo, da taka tudi ostane. Razen po številu smrtnih žrtev v cestnem prometu je tudi na območju PU Nova Gorica stanje varnosti zelo dobro. Lani smo imeli najmanjše število kaznivih dejanj zoper premoženje in zoper življenje in telo na 100.000 prebivalcev, prav tako je bilo najmanj gospodarskih kaznivih dejanj glede na število poslovnih subjektov. Prav na repu pa smo tudi po številu prekrškov z znaki nasilja v družini.

Vse te rezultate smo dosegli s še manjšim številom zaposlenih kot v preteklih letih, zaradi obveznih upokojitev pa bistvenega izboljšanja ne moremo pričakovati še nekaj let.

Vsem sodelavkam in sodelavcem se zahvaljujem za uspešno delo. Hvala tudi vsem, s katerimi sodelujemo na področju zagotavljanja varnosti: občinam, drugim državnim organom in organizacijam, pa tudi italijanskim varnostnim organom za odlično sodelovanje.

Vsem čestitam tudi ob prihajajočem dnevu državnosti.